На основу члана 36. став 1. Закона о локалној самоуправи („Службени гласник РС“, број 129/07, 83/14 - др. закон, 101/16 - др. закон и 47/18) и члана 91. Пословника Скупштине Mедвеђа, у циљу реализације мера и активности предвиђених Локалним антикорупцијским планом општине Медвеђа („Службени гласник града Лесковца“,број 21/18), Скупштина општине Медвеђа, на седници одржаној дана 18. марта 2019. године, доноси

ОДЛУКУ

О ОБРАЗОВАЊУ САВЕТА ЗА ПРАЋЕЊЕ ПРИМЕНЕ ЛОКАЛНОГ АНТИKОРУПЦИЈСКОГ ПЛАНА ОПШТИНЕ МЕДВЕЂА

Члан 1.

Образује се Савет за праћење примене Локалног антикорупцијског плана општине Медвеђа (у даљем тексту: Савет) као посебно стално радно тело Скупштине општине Медвеђа.

Члан 2.

Задатак Радног тела је да прати да ли се мере и активности из Локалног антикорупцијског плана спроводе у року и на начин предвиђен овим планом.

Савет спроводи активности усмерене ка отклањању ризика од корупције, јачању свести локалне заједнице о значају, начинима препознавања и сузбијању корупције и обавља друге послове утврђене Локалним антикорупцијским планом за чије праћење је образовано.

Члан 3.

У циљу остваривања задатака из члана 2. ове одлуке, Савет посебно:

* одређује начин и рокове за извештавање надлежних субјеката о мерама и активностима које су прописане у Локалном антикорупцијском плану;
* одређује начин за прикупљање алтернативних информација о стању и статусу мера и активности прописаних у Локалном антикорупцијском плану;
* дајесавете и мишљења у вези са применом Локалног антикорупцијског плана;
* препоручује мере за поступање и позивање на одговорност надлежних служби и органа општине, као и других одговорних субјеката, у случају непоступања померама и активностима прописаним у Локалном антикорупцијском плану;
* обавештава надлежне органе и јавност о реализацији Локалног антикорупцијског плана и евентуалним проблемима и тешкоћама у његовој примени;
* даје предлоге за евентуалну ревизију Локалног антикорупцијског плана у складу са променама до којих дође због промене правног оквира, промена околности у општини Медвеђа или у складу са проблемима и изазовима у примени Локалног антикорупцијског плана.

Члан 4.

Савет има пет чланова, од којих је један председник.

Председник и чланови Савета не могу бити: носиоци било које функције у политичкој странци; носиоци јавних функција и радно ангажовани у органима и службама општине Медвеђа, осуђивани или окривљени за кривична дела корупције, односно прекршаје из области спречавања корупције.

Чланове Савета именује Скупштина општине Медвеђа посебним решењем, на основу спроведeног јавног конкурса.

Члан 5.

Јавни конкурс за избор кандидата за чланове Савета (у даљем тексту:јавни конкурс), расписује Општинско веће и оглашава га на интeрнет презентацији општине, на огласној табли органа општине и најмање у једним дневним, односно недељним новинама које се дистрибуирају на територији општине.

Јавним конкурсом утврђују се услови које треба да испуњава лице које се кандидује,критeријуми и мерила чијом применом се врши вредновање кандидата, рокови за спровођење јавног конкурса, документација која се обавезно прилаже уз пријаву и начин, рокови и адреса за подношење пријава.

Услови које треба да испуњава лице које се кандидује, поступак спровођења јавног конкурса, ближа мерила и допунски критеријуми чијом применом се врши вредновање пријављених кандидата, као и поступак вредновања и рангирања кандидата и садржина записника о изборном поступку и утврђене ранг листе, ближе се уређују актом Општинског већа.

Јавни конкурс траје најмање 21 дан.

Члан 6.

Јавни конкурс спроводи Конкурсна комисија за избор кандидата за чланове Савета (у даљем тексту: Комисија), коју образује Општинско веће.

Задатак Комисије је да размотри све благовремено пристигле пријаве и поднету документацију, оцени формалну испуњеност услова кандидата, спроведе поступак тестирања у циљу формирања ранг листе кандидата применом критеријума и мерила утврђених јавним конкурсом и да утврди и Општинском већу достави образложену ранг листу кандидата за чланове Савета.

Актом о образовању Комисије утврђују се састав и број чланова Комисије и именују њени чланови, ближе се одређују задаци Комисије и рокови за њихово извршење, као и друга питања од значаја за рад Комисије.

Члан 7.

Савет доноси Пословник којим се ближе уређује начин рада и одлучивања, као и друга питања од значаја за рад Савета и утврђује методолошка правила за поступање Савета у праћењу примене Локалног антикорупцијског плана.

Члан 8.

Савет извештава Скупштину о свом раду.

Извештај из става 1. овог члана подноси се Скупштини најкасније до 31. марта текуће за претходну годину.

Извештај из става 1. овог члана садржи податке о спровођењу мера и активности из Локалног антикорупцијског плана у претходној години, као и препоруке за поступање надлежних субјеката у циљу отклањања уочених пропуста у спровођењу овог плана.

Извештај из става 1. овог члана објављује се на интернет презентацији општине Медвеђа.

Члан 9.

Председник и чланови Савета имају право на накнаду за рад у Савету у износу од 3.000,00 динара, по седници Савета којој су присуствовали.

Накнада из става 1.овог члана обрачунава се и исплаћује месечно.

Члан 10.

Услове за рад Савета, као и стручне и административно-техничке послове за потребе Савета обезбеђује Општинска управа.

Члан 11.

Општинско веће донеће акт из члана 5. став 3. ове одлуке у року од 15 дана од дана ступања на снагу ове одлуке.

Општинско веће општине Медвеђа након доношења ове одлуке образоваће Комисију из члана 6. став 1. ове одлуке.

Општинско веће расписаће јавни конкурс у року од 20 дана од дана доношења решења о образовању Комисије.

Члан 12.

Савет је дужан да Скупштини општине поднесе извештај о реализацији мера и активности из Локалног антикорупцијског плана из члана 1. ове одлуке, у року од 8 дана од дана реализације свих мера и активности предвиђених тим планом.

Даном усвајања извештаја из става 1 овог члана, Савет престаје са радом.

Члан 13.

Ова одлука ступа на снагу наредног дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06 Број:06-11/2019/8 од 18. март 2019. године

ПРЕДСЕДНИК,

Милан Стевановић, струк. менаџ.